Вялікі рэзерв пры пераходзе на двухступеньчатую сістэму вышэйшай адукацыі даюць універсітэтам інфармацыйна-камунікатыўныя тэхналогіі і стварэнне электронных вучэбна-метадычных комплексаў. Вельмі шмат матэрыялу можна даць студэнтам у электронным выглядзе і адысці ад вялікай колькасці лекцый, якія раней былі асноўнай формай правядзення заняткаў. “У заходніх універсітэтах лекцыі займаюць мінімум часу, бо ў студэнтаў ёсць гатовыя канспекты, а таму больш часу аддаецца праектнай дзейнасці і кансультацыям прафесараў, — гаворыць Аляксандр Іванавіч. — Мы таксама павінны больш актыўна выкарыстоўваць магчымасці сучасных адукацыйных тэхналогій, што дазволіць узмацніць практычную падрыхтоўку бакалаўраў”.